Tunku Shazuddin Ariff

Duli Yang Amat Mulia Tunku Mahkota Kedah Tunku Shazuddin Ariff ibni Al-Aminul Karim Sultan Sallehuddin (diputerakan pada 27 April 1970 di Alor Setar, Kedah). Baginda merupakan anakanda bongsu dan putera kedua kepada Al-Aminul Karim Sultan Sallehuddin dan Sultanah Maliha.

Keputeraan
Tunku Shazuddin Ariff diputerakan pada 27 April 1970 di Alor Setor, Kedah merupakan putera bongsu kepada Al-Aminul Karim Sultan Sallehuddin ibni Almarhum Sultan Badlishah dan Sultanah Malilha binti Almarhum Tengku Ariff.

Baginda juga merupakan cucunda kepada Sultan Badlishah ibni Almarhum Sultan Abdul Hamid Halim Shah dan Sultanah Asma binti Almarhum Sultan Sulaiman Badrul Alam Shah.

Kehidupan diraja
Tunku Shazuddin Ariff juga mempunyai seorang kekanda lelaki DYTM Raja Muda Kedah, Tengku Sarafudin Badlishah yang diputerakan pada tahun 1967.

Perkahwinan
Pada 26 November 2022, Tunku Shazuddin Ariff selamat melangsungkan perkahwinan dengan pasangannya seorang mualaf yang berketurunan Cina, Che Puan Nur Julie Ariff (nama asal Julie Gwee Chai Hong) dalam satu majlis tertutup yang berlangsung di Balai Mengadap Istana Darul Aman Jalan Kedah, Bukit Persekutuan, Kuala Lumpur.

Pada hari yang sama KDYMM Tuanku Sultan Kedah, Al-Aminul Karim Sultan Sallehuddin telah berkenan mengurniakan Pangkat Kemuliaan kepada Che Puan Nur Julie Ariff dengan gelaran Duli Yang Amat Mulia Tunku Puan Mahkota Kedah.

Pendidikan
 Tahun 1990 - Tahun 1994 : Kansas Wesleyan University, United State of America - Design and Marketing
 Tahun 1989 – Tahun 1990 : KDU University College
 Tahun 1982 – Tahun 1987 : Sekolah Menengah Bukit Bintang
 Tahun 1977 – Tahun 1982 : Sekolah Rendah Sri Petaling

Kerjaya
Setelah menamatkan pengajian di Kansas Wesleyan University, Tunku Shazuddin Ariff telah berkhidmat di beberapa syarikat di Los Angeles, United State of America.
Sekembali ke Malaysia, Baginda memulakan kerjaya bersama Johan Design Associates selama lima tahun. Baginda telah ditugaskan untuk menguruskan pelbagai projek untuk beberapa syarikat terkemuka seperti Petronas F1, Malaysia Airlines, RHB Bank, Northport dan pelbagai Kementerian di Malaysia. Baginda meneruskan kerjaya dalam industri yang sama dengan syarikat – syarikat terkemuka yang lain seperti di Hewlett Packard, Data One dan Keppel Group of Singapore sehingga tahun 2001.

Pada tahun 2002, Tunku Shazuddin Ariff menceburi bidang perniagaan reka bentuk dengan menubuhkan Syarikat Rethink Sdn Bhd yang mempunyai kepakaran dalam bidang Branding & Graphic Design dan Syarikat Reka 3 Sdn Bhd yang mempunyai kepakaran dalam bidang Interior Design. Pada masa yang sama, Baginda juga merupakan Pengarah Urusan Seri Libana Sdn Bhd.

Tunku Laksamana Kedah
Tunku Shazuddin Ariff telah dikurniakan gelaran Tunku Laksamana Kedah pada 26 November 2017.

Tunku Mahkota Kedah
Tunku Shazuddin Ariff telah dikurniakan gelaran Tunku Mahkota Kedah pada 19 Jun 2022.

Terasul, gelaran, kurniaan dan lambang

Terasul dan gelaran
 27 April 1970 – 19 Januari 2014 : Yang Teramat Mulia Tunku Shazuddin Ariff ibni Tunku Mahmud Sallehuddin 
 19 Januari 2014 - 12 September 2017 : Yang Teramat Mulia Dato' Tunku Shazuddin Ariff ibni Tunku Mahmud Sallehuddin 
 12 September 2017 - 26 November 2017 :  Yang Teramat Mulia Dato' Tunku Shazuddin Ariff ibni Sultan Sallehuddin 
 26 November 2017 - 22 Oktober 2018 :  Yang Teramat Mulia Dato' Tunku Shazuddin Ariff ibni Sultan Sallehuddin, Tunku Laksamana Kedah
 22 Oktober 2018 - 25 Ogos 2019 : Yang Teramat Mulia Dato' Tunku Shazuddin Ariff ibni Al-Aminul Karim Sultan Sallehuddin, Tunku Laksamana Kedah
 25 Ogos 2019 - 18 Jun 2022 :  Yang Teramat Mulia Dato' Seri Diraja Tunku Shazuddin Ariff ibni Al-Aminul Karim Sultan Sallehuddin, Tunku Laksamana Kedah
 19 Jun 2022 - kini :  Duli Yang Amat Mulia Tunku Shazuddin Ariff ibni Al-Aminul Karim Sultan Sallehuddin, Tunku Mahkota Kedah

Penganugerahan Kurniaan Darjah
Tunku Shazuddin Ariff telah dianugerahkan:

 Darjah Seri Setia Sultan Sallehuddin (SSSK, 25.8.2019) membawa gelaran Dato' Seri Diraja.
  Dato' Setia Diraja Kedah Darjah Yang Mulia Setia Diraja (DSDK, 19.1.2014) membawa gelaran Dato'.

Rujukan 

Orang hidup
Kelahiran 1970
Kerabat diraja Kedah